નવી દિલ્હી- નીરવ મોદીના PNB મહાકૌભાંડને હજી થોડા દિવસો વિત્યાં છે, ત્યાં વધુ એક બેન્કનું કૌભાંડ સામે આવ્યું છે. આ વખતે દેશની રાજધાની દિલ્હીમાં ઓરીએન્ટલ બેન્ક ઓફ કોમર્સમાં આશરે 390 કરોડ રુપિયાનું કૌભાંડ સામે આવ્યું છે. ઘટના પ્રકાશમાં આવ્યા બાદ દિલ્હીના એક હિરા વેપારી વિરુદ્ધ કેસ દાખલ કરવામાં આવ્યો છે. ગુરુગ્રામના સેક્ટર-32માં સ્થિત ઓરીએન્ટલ બેન્ક ઓફ કોમર્સમાંની બ્રાંચમાં આ કૌભાંડ થયું હોવાનું બહાર આવ્યું છે. ઘટના અંગેની જાણકારી બેન્કના AGM કક્ષાના અધિકારીએ CBIને લેખિતમાં આપી છે. CBIએ કેસ ફાઈલ કરી તપાસ શરુ કરી છે. બેન્ક દ્વારા ઘટના અંગેની જાણકારી ગત વર્ષે 16 ઓગસ્ટે આપવામાં આવી હતી.